정조 19년
乙卯三月十八日卯時上詣挹淸樓水操擧動入侍時行都承旨李祖源行左承旨洪義榮行右承旨李晩秀右副承旨李儒慶同副承旨李肇源假注書曺錫中徐俊輔記注官金良倜檢校待敎徐有榘以次隨駕上具戎服乘馬出宣化門協陽門由敦化門崇禮門御挹淸樓行左承旨洪義榮行右承旨李晩秀假注書徐俊輔記注官金良倜以此進伏其餘承史皆不得入來晩秀曰凡有閱武大臣宗宰之入參卽五禮所載今番亦依此擧行乎上曰地形狹窄置之也晩秀曰馬兵作門至爲嚴束動駕後朝廷問安尙不得爲之況水操是何等盛擧宜與百僚觀兵而今乃水泄不通內外隔絶此何擧措臣不敢知也上曰戎事至嚴有非尋常之比至於候班作門外亦可爲之百官則在水邊觀光好矣晩秀曰親臨閱武本兵之長不可不備員令該曹卽速差出事分付何如上曰使之擬薦可也上曰兵曹堂上口傳差出出榻敎晩秀曰別雲劍亦不可不令該曹卽爲差出使之侍衛矣上曰令次堂卽爲差出晩秀曰作門至嚴院隷無一入來命令莫通臣誠莫知所以也上曰然則令宣傳官持令旗出去院隷四五人使之入來也命書傳敎曰今日閱武時承旨數人外皆未齊到入侍承旨外諸承旨竝罷職又命書傳敎曰藥房提調口傳差出上曰承旨前望單子入之待下批牌招察任出榻敎上曰藥房提調前望單子入之待下批牌招察任出榻敎上命行水操宣傳官跪啓請掌一號吹喇叭又跪啓請哨船號令放信砲一聲又跪啓請掌二號掌三號及發放仍行升旗起操列船作戰節次皆於臺上放砲號令又跪啓請喇叭一聲各隊整綜回船上曰別雲劍望令兵曹隨駕堂上擬入卽爲侍衛出榻敎上曰令各船一時上帆江面數百艘一齊上帆時挹淸樓下大船或四五隻或七八隻結船作隊合爲五船而船上各設軍幕鋪陳及揮帳等屬風樂數十部列立江岸女妓七八十人環擁樓下上曰風樂合爲幾牌乎宣傳官李東善曰壯勇營四牌都監四牌禁衛營四牌御營廳四牌龍虎營三牌守禦廳二牌摠戎廳二牌京畿監營一牌合爲二十四牌矣上曰作隊船上五六牌或四五牌式分載一齊動樂可也命書傳敎曰親臨閱武事體何如而以其狹窄大臣百官雖不入參兵曹摠府侍衛旣皆入來則別雲劍不可不備員而令行公堂上差出成命已久尙不擬入當該堂上從重推考斯速擬入以爲備員侍衛之地上命宣飯訖仍下御製七言絶句二篇命晩秀書之曰杏花春酒大江前南出淸樓意豁然笑看多少迷津客盡日徊徨水一邊牙檣錦帆畫圖間簫鼓中流任往還蘇子千秋先獲我相逢有味是偸閑仍命承史賡進晩秀曰相逢有味四字臣不敢知聖意之所在矣當此大閱水軍之時有何有味之相逢耶臣之愚昧竊不勝訝惑也上曰字句間有潤改處姑爲還納可也命書傳敎曰不能禁喧與入直堂上有異判堂勿捧傳旨牌招入來侍衛命書傳敎曰都承旨聞有實病與左承旨右承旨許遞聞其事勢似然前承旨李祖源李儒慶李肇源仍任牌招先入侍後謝恩上曰諸閣臣及承宣使之入來也晩秀曰諸閣臣聞已來待於門外而不得入來云矣上曰令旗及信箭出送使之入來也徐龍輔尹行恁徐有榘以次進伏上曰大臣百官在何處乎行恁曰皆在作門外而作門至嚴不得入來只爲相顧訝惑而已矣上曰此處狹窄故不得備例爲之豈有訝惑之端耶龍輔曰兵判雲劍等侍衛之節皆不爲備例大臣卿宰又不得接跡於作門近處群下之心安得不訝惑耶上還御別營直所命大臣入侍左承旨兪彦鎬等進伏訖彦鎬等問候未及畢辭上曰今日駕臨此地固有以也而卿等之箚請還寢似不無過慮故箚批亦已詳諭矣今始如例召接方且還宮卿等之慮豈非過慮乎古人云兵不厭詐又云權而得中雖非兵事容或有不厭詐之道且權之一字非聖人不可遽議予雖不敢自謂聖人而乃所願則學聖人也若於用權處不反平常則權而合經亦或一道予所講究者亶在於此今對卿等而言之卿等庶或知予心矣此地旣甚傾仄路又狹窄分付隨駕營門使之從便作門而已初無勿許諸臣隨入之敎故衛內及先詣之承史侍衛皆入來而卿等若或認以有別般下敎使勿許入則此亦非過慮乎今則事歸妥帖將欲還宮可謂順便日昨李家煥之一日再疏豈非可駭乎彦鎬曰親行打圍雖載於五禮儀而古人亦有請寢者矣至於今日動駕臣等死罪果有妄度之過慮昨果箚請還寢及奉節宣之批更欲求對而伏承退去之命矣今承無足過慮之敎下情欣幸矣上曰打圍卽蒐狩之名也故相南九萬亦嘗請寢而親閱水操旣與打圍有異則有何爭執之端乎況且予之積費商量者今旣遂意使予無過中之擧使朝廷無騷撓之端豈非幸耶予於卿等豈有可諱之說乎今年大慶在予爲千載之慶會而惟予情事則適幸慶年之同在是年也若是各年之慶則予當作何如懷耶陪奉慈宮稱觴長樂凡係優老之典恤民之擧皆所以飾喜識慶之道雖謂之草木鳥獸咸與同樂可也而半行刀削未嘗一番參宴渠之有罪無罪姑無論揆以人情天理予懷豈可堪乎進爵之禮成於七巡而每進一爵未嘗以一片按酒近口者卽在筵者所目覩也非爲對卿等而創說也只以有酒無肴欲表予之懷事而已自是以後夙宵所企者今日也及至今日予懷又自難抑大抵聖人人倫之至也予雖不敢自謂聖人而卿等之望予豈不在於人倫之至乎觀過知仁聖訓攸在周公之過不亦宜乎予旣罄說予懷卿等豈不諒予之心乎彦鎬曰旣云周公之過則聖人之有過猶不如無過且周公則半行刀削若欲顧私恩而屈公法則其可比擬於周公之過乎上曰卿言固是正經之論而權而得中則何害於經乎且今上而無過擧下而釋過慮日未向暮好好回鑾亦何必多費辭敎乎彦鎬曰聖敎如此臣等之過慮今果釋然不勝感幸江上風氣向晩不佳卽許還宮區區之望也上曰豈待卿言今將旋駕矣彦鎬曰臣等昨日未蒙允兪今旣得此方寸之地請得畢奏所欲陳之辭矣鄭妻之至今共戴一天實是群下不忠之罪而中間跳出之變始因今番事端而知之者尤是臣等之罪矣幸因臺啓之允從快覩日月之更而傳旨啓下今幾日矣尙遲罪人之斯得以致成命之久淹只以擧行稽緩歸罪於攸司者豈不萬萬不誠乎臣等雖無狀豈敢仰請指敎其所在重有傷於事體道理而亟下明旨使得擧行是臣等區區之祝也上曰明旨云者將何以爲之耶彦鎬曰明旨之請亶在亟下嚴敎使其自現矣上曰彼乃女人豈知朝報雖欲自現其可得乎且此事則不急今姑置之勿論此事他事俄者權而得中觀過知仁之敎卽予苦心也彦鎬曰兵判疏批以鄭妻之罪比擬於世龍妻而身犯豈可比論於連坐乎且伏見未蒙宥典於慈殿之敎以我慈殿至慈之德有此嚴正之處分者爲宗社也爲聖躬也何殿下不思所以仰承慈意之道也臣之藉手事君惟是明義一部今見明儀錄義理將至隳壞豈可伈默度日乎上曰卿之藉手於明義錄予固稔知而今此鄭妻事處分豈至有損於明義錄乎凡於此等處古人之將順其美也如宋先正則尙矣至於故相李敬輿斷然以全恩爲主此等名碩豈不及於今人而然乎彦鎬曰罪犯煞有淺深時勢亦自不同居今之世行古之道固不可以一槪論矣上曰卿之此言蓋出於人臣之義當以王陵爲正之意也然而卿之受知於予予之眷遇於卿果何如也予之似此處分自以爲有辭於後世則卿之望予似不在於下聖人一等矣有明義錄義理而必有似此擧措予之所以予也不如此則在卿豈可曰際遇之盛乎權而得中槪示予意今旣還送矣更無可言卽當還宮卿等姑退予將有頒示之敎矣命退少頃上曰大臣以下及作門內來待諸臣更爲入侍出榻敎左議政兪彦鎬等以次進伏時樓下結船船上皆以揮帳還遮女妓七八十人分立於帳外簫鼓喧轟莫辨人語秉模曰水操時妓樂甚不稱當矣上曰姑勿他語須見傳敎也仍下傳敎一通敎曰卿等覽此傳敎則可以知予懷事矣傳敎曰是歲是慶與歲會恭陪八日之慈駕誕擧三嵩之盛禮庸答天眷丕飾邦庥宣饌旣遍於百僚頒花至及於三軍酒闌洛南而群老醉矣米坻新豐而四民飽矣鵠面鶉衣釜饘而濟飢龍舳鯨濤船粟而救荒以至紅帕千騎滿載靑銅遂自三都爰曁八路則眞所謂草木鳥獸咸有以自樂而環海以東都在歡聲喜氣中矣獨奈二字刀削彼何人斯竟未得參一席而共一觴比之杖鳩之村叟披鶴之坊伶反不若焉於予心寧不缺然矣乎惄如矣乎於是乎鬱陶之思若醉莫醒對食而停筋者屢矣當寢而繞榻者數矣第有一番擧措輒致一番風波際此曠前之良辰若如向來之景色則亦非與衆同樂之本意語不云乎兵不厭詐權而得中詐非王者之所言權或爲聖人用焉予所願者學聖人也況有一年一度之約不於此時而將何踐哉迺於昨暮俾入城中經夜渠家朝日江樓始乃握敍欣與悵竝無以爲緖然會五江之舟楫聚八營之簫鼓內府給饍掖垣供帳工歌妓舞後先互答錦蘂綺餐左右交映于以續前日之樂永今夕之歡而長風破浪其歸如來缺然者充然惄如而躍如回想前冬此時之逢場其辛甘果何如昔我往矣雨雪霏霏今我來思楊柳依依今日之謂歟今則事歸妥帖將爲還宮大臣以下之付處罷削作一歲課決是行不得之事況今年何年則雖輿儓賤微不欲損一毛且況禮遇之臣隣乎以是諸臣若例延接而別設此會中外見此朝紙者如有具眼想有以恕予心矣其各知悉三行半刀削上曰俄筵及傳敎已言之而當今年無前之慶會自隨駕軍兵以至流丐之屬皆得蒙恩醉飽而半行刀削而沾觴予雖爲所重之飾慶强抑情懷而七爵之未嘗進一肴品卽諸臣之所目擊者也今日之擧予則以爲非過也卽權而得中也如是然後予意可表予心可舒矣二張刀削上命進發諸臣仍隨駕由崇禮門敦化門協陽門宣化門還內諸臣以次退出